ការសម្ភាសន៍របស់អ៊ុំប្រុសឃ្លោក ឌឿន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឃ្លោក  
 ឌឿន

***ពត៌មានសង្ខេបរបស់អ៊ុំប្រុសឃ្លោក ឌឿន***

*សព្វថ្ងៃនេះអ៊ុំប្រុសឃ្លោក ឌឿនមានអាយុ៦៥ឆ្នាំហើយ គាត់មានថ្ងៃកំណើតនៅ*ខែមាឃធំ ថ្ងៃសុក្រ ឆ្នាំវក ៩កើត។ គាត់មានបងប្អូនចំនួន៤នាក់ ហើយគាត់ជាកូនបងគេ  
បង្អស់។ គាត់មានស្រុកកំណើតនៅក្នុងភូមិដីក្រហម សង្កាត់កំពង់ភ្លុក ស្រុកសូនិគម ខេត្តសៀមរាប។ កាលពីនៅក្មេងគាត់បានរៀនសូត្រខ្លះដែរតែមិនបានចប់ចុងចប់ដើមទេ ដោយសារតែគ្រួសារមានជីវភាពក្រីក្រពេក គាត់ត្រូវធ្វើការជួយឪពុកម្តាយរបស់គាត់ប្រកបមុខរបរនេសាទ។ គាត់មានភរិយាឈ្មោះឥន្ទ សុង កាលពីសម័យប៉ុល ពតដោយសារតែប៉ុល ពតគេតម្រូវឲ្យរៀបចំគេឲ្យមានគ្រួសារហើយណាមួយគាត់ក៏ធ្លាប់លួចស្រលាញ់អ៊ុំស្រីកាលពីនៅរៀនផងដែរ។

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់សម្ភាសន៍  
របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ បាទយល់ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១៣ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំណា បាទហើយខ្ញុំជាអ្នកសម្ភាសន៍ឈ្មោះហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះឃ្លោក ឌឿន។

ក៖ ចុះអ្នកអ៊ុំមានឈ្មោះហៅក្រៅទេអ្នកអ៊ុំ?

ខ៖ អត់មានទេ។

ក៖ បាទ ចុះមកដល់ឆ្នាំនេះអ៊ុំមានអាយុប៉ុន្មានហើយអ៊ុំ?

ខ៖ អាយុ៦៥ហើយឆ្នាំ។

ក៖ ចុះអ៊ុំមានចាំថ្ងៃខែឆ្នាំកំណើតអ៊ុំបានទេអុុំ?

ខ៖ ចាំតើ ខែមាឃធំ ថ្ងៃសុក្រ ឆ្នាំវក ៩កើត។

ក៖ ចុះឆ្នាំបារាំវិញអ៊ុំមានចាំទេអ៊ុំ?

ខ៖ អត់ទេ អត់ចាំទេ។

ក៖ បាទអ៊ុំ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅភូមិដីក្រហម សង្កាត់កំពង់ភ្លុក ស្រុកសូនិគមកាលនោះ។

ក៖ បាទអ៊ុំ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ ខ្ញុំមានបងប្អូន៤នាក់ ។

ក៖ ហើយអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំកូនបងគេបង្អស់។

ក៖ អរអ៊ុំកូនបងគេ អ៊ុំស្រីកូនពៅគេ ចុះអ៊ុំអាចប្រាប់ឈ្មោះបងប្អូនរបស់អ៊ុំទាំងអស់បានទេ? តាំងពីបងគេរហូតដល់ពៅគេ?

ខ៖ ខ្ញុំឈ្មោះឃ្លោក ឌឿន ប្អូនទីបន្ទាប់ពីខ្ញុំឃ្លោក សារឿន ប្អូនទី៣ឃ្លោក សារី ប្អូនទី៤ឃ្លោក សារ៉ុម។

ក៖ បាទអ៊ុំ ចុះមកដល់សព្វថ្ងៃណឹងបងប្អូនរបស់អ៊ុំទាំង៤នាក់ណឹងនៅឯណាដែរអ៊ុំ?

ខ៖ នៅជុំគ្នានៅសង្កាត់ចុងឃ្នៀសនេះឯង។

ក៖ អរនៅនេះទាំងអស់គ្នា?

ខ៖ បាទ។

ក៖ អរ បាទអ៊ុំ ចុះអ៊ុំមានចងចាំសាច់រឿងអ្វីខ្លះដែរកាលពីក្មេងៗអ៊ុំបានធ្វើអ្វីខ្លះជាមួយបងប្អូន ឬក៏ការងារអ្វីខ្លះជាមួយគ្នាដែរអ៊ុំ?

ខ៖ បាទខ្ញុំពីដើមមិញដែលនៅវ័យក្មេង និយាយរួមទៅវ័យជំទង់គឺរកជាមួយឪពុកម្តាយដាក់មោង ហើយដាក់លបរ៉ាវហើយនាំបងប្អូនអង្គុយធ្វើប្រហុកសម្រាប់ឲ្យឪពុកម្តាយ។

ក៖ បាទ ចុះអ៊ុំបានទៅរៀនទេកាលពីក្មេងៗណឹង?

ខ៖ បាទខ្ញុំរៀនដែរពីសង្គមមកវាថ្នាក់ទី៩ដែរ។

ក៖ ចុះមកដល់សព្វថ្ងៃនេះអ៊ុំចេះអាន និងចេះសរសេរអក្សរខ្មែរទេ នៅចាំទេ?

ខ៖ ចេះ ចេះអានអក្សរខ្មែរ។

ក៖ ចុះថ្នាក់ទី៩លើកមុនណឹងបានរៀនភាសាបារាំងទេអ៊ុំ?

ខ៖ មានរៀនខ្លះដែរប៉ុន្តែអត់បានពេញដូចខ្មែរទៅក៏ភ្លេចភ្លាំង។

ក៖ បាទអ៊ុំ ចុះកាលពីសម័យប៉ុល ពតវិញពេលដែលប៉ុលពតចូលមកណឹងអ៊ុំអាយុប៉ុន្មានដែរកាលណឹង?

ខ៖ កាលនិយាយរួម និយាយពីត្រឹមសង្គ្រាមឆ្នាំ៧០ខ្ញុំអាយុ១៧ឆ្នាំ។

ក៖ អរ១៧ឆ្នាំ បាទអ៊ុំ៊។

ខ៖ ១៧ទៅក៏កើតសង្គ្រាមណឹងឯងទៅក៏អត់មានបានរៀនសូត្រអីទៀត ហើយការងាររកស៊ីក្នុងលក្ខណៈគ្រួសារក៏មានការផលពិបាកនិងរកដែរ ចឹងហើយបានតែមានប្រវិត្តលំបាក គេចតែនិងគ្រាប់រំសេវ បាទអត់មានពេលស្រួល រួចទៅដល់ឆ្នាំ១៩៧២គេជម្លៀសខ្ញុំពីសង្កាត់កំពង់ភ្លុកទៅនៅកំពង់ថ្កូវរលួស ដល់ឆ្នាំ១៩៧៣ខ្ញុំក៏ជាប់តស៊ូប្រទេសជាតិ ហើយខ្ញុំតស៊ូប្រទេសជាតិកាលនោះនោះគឺនៅសិទ្ធរណាក់សេរំដោះជាតិ អត់ទាន់ចូលប៉ុល ពតទេគឺសម័យសម្តេចតាប្រធានរណាក់សេកាលណោះហើយចំរុះជាមួយកងទ័ព្ទវៀតណាមមុនដំបូងណា រួចទៅក៏ខ្ញុំឃ្លាតពីឪពុកម្តាយរហូត រហូតដល់គេជម្លៀសឪពុកម្តាយអត់ដឹងហើយខ្ញុំតស៊ូធ្វើសង្គ្រាមទៅនៅឈរជើងនៅឯឧត្តមានជ័យឯណោះ ដល់ទៅឆ្នាំ១៩៧៤ ឆ្នាំ៧៤ណឹងខ្ញុំមករកឪពុកម្តាយវិញព្រោះមេកើយនោះគេកុហកថាគេមករំដោះឪពុកម្តាយចុះមកវិញ បាទគេកុហកបង្វិលយើងណាដល់ចឹងហើយក៏ខ្ញុំដាច់ការតស៊ូមួយរយៈទៅ មកស្វែងរកមកបានជួបឪពុកម្តាយ បាទបានចូលដល់ឪពុកម្តាយ៧៤នោះឯងទៅគេបញ្ជូនខ្ញុំនេះជាយុវជនចល័ត។

ក៖ បាទកាលណឹងមានប៉ុល ពតហើយមែនទេអ៊ុំ?

ខ៖ អត់ទេ អត់ទាន់ចូលទេ បាទ៧៤អត់ទាន់មានប៉ុល ពតទេដល់សម័យ៧៥អានោះបានប៉ុល ពតចុះមកនិយាយរួមឈ្មោះដើមវាឈ្មោះសាឡុត សរ បាទចេញមកដល់ប្រទេសខ្មែរយើងប៉ុល ពតបណ្តោយ ហើយនិយាយរួមដំបូងពីមុនប៉ុល ពតមកគេថាមានរយៈគេដែរ រយៈគេថាគេហៅហ្វូងនរតីពីដើមមិញណា គេហៅកញ្ចែជ្រៅក្រញូ៉ងអីនោះប្រុងធ្វើឃាតខ្មែរយើងតាំងពីដើមឆ្នាំ៧៤នោះ បាទនោះហើយក៏ខ្ញុំតស៊ូនោះទៅក៏គ្នា៦នាក់ នោះសុទ្ធតែខ្ញុំពេញសិទ្ធិទ័ព្ទហើយ បាទខ្ញុំកាលនោះវាយអឺមុខភ្នំបាខែង។

ក៖ អរមុខភ្នំបាខែង។

ខ៖ បាទ វាយភ្នំបាខែងដាច់ទៅគេហៅហ្វូងខ្ញុំទ័ព្ទនេះទៅបើកមេទិញនៅវត្តត្របែក បាទវត្តត្របែកយើងបាក់ការជីក្រែងយើងនេះណា រួចទៅក៏ហ្វូងនរតីនោះឯងគេមកដល់គេបញ្ជីរគេចម្រាញ់រកកម្មាភិបាលយកមកសម្លាប់ចោល ដកដល់ហើយមេបញ្ជារការខ្ញុំកេះទ័ព្ទទាំងអស់គ្នាថានេះមកធ្វើឃាតខ្មែរយើងហើយដល់ហើយគេចែកកម្លាំងទៅធ្វើឃានហ្វូងនរតីនោះឯងមួយបាទបានស្ងាត់ស្ងៀមវិញទៅដល់ផុតទៅបានជម្លៀសអ្នកសង្កាត់កំពុងភ្លុក អ្នកកំពង់ថ្កវូ និយាយរួមគឺថាជម្លៀសគ្របសង្កាត់ទាំងអស់ បាទទៅប្រមូលគ្នានៅស្រុកស្វាយលើនៅភ្នំគូលែន ខ្លះទៅដល់ស្រយ៉ង កោះកេរ្តិ៍ទៅ ខ្លះទៅដល់ឯបៀតព្រះវិហារណោះ ខ្លះបែបទៅខាងត្បួងឯណោះទៅពោធិសាត់ បាត់ដំបងខ្ចាត់ខ្ចាយគ្នាអស់ទៅ បាទរួចទៅបានខ្ញុំនេះនៅជុំឪពុកម្តាយគេហៅចុះឈ្មោះក្រុមចល័តយុវជននារីចល័តណឹងណា ចូល៧៥ប៉ុល ពតមកណឹងឯងបានមានវិធានការណ៍ខ្លាំងកើតជាលើកទំនប់ទៅហើយវាស់ម៉ែត្រគីបអី ក្រុមនារីយុវជនលើកតាំងពីកុមារអីនិយាយរួចទៅថាវាជិះជាន់កម្លាំងពលកម្មតែមែនទែន ចឹងហើយចេះតែតស៊ូ តស៊ូធ្លាក់ធ្វើស្រែហើយអាបានស្រូវហើយបាយមិនបានគ្រប់ទៀតមានតែបបរនិងស្លឹកដំឡូងស្លឹកអីនោះឯងលាយបាទ ទៅក៏ខ្ញុំចេះតែតស៊ូៗទៅក៏ដល់លក្ខណៈខ្ញុំគេសួរថាឥលូវគោរពអង្គការវិន័យក៏អត់ពីជំនាន់នោះបាទ បានខ្ញុំថារឿងអង្គការវិន័យចេះតែគោរពហើយចេះតែដោះស្រាយឲ្យតែខ្លួនរស់ទៅណា ហើយឥឡូវគេរៀបគ្រួសារឲ្យមិត្តឯងមិត្តឯងយកគ្រួសារក៏អត់ ដល់ខ្ញុំលឺចុះឯងខ្ញុំឆ្លើយថា ទេអានោះខ្ញុំគោរពតាមអង្គការវិន័យអារឿងឲ្យខ្ញុំទាញចិត្តខ្ញុំអនោម័តយកខ្ញុំខ្លាចមានការគ្រោះថ្នាក់យកខ្ញុំទៅសម្លាប់ចោលចឹងហើយខ្ញុំគោរពអង្គការវិន័យ បានជាគេសួរប្រវិត្តខ្ញុំថាអ្នកឯងស្រលាញ់អ្នកណា បាទបានខ្ញុំឆ្លើយឈ្មោះប្រពន្ធខ្ញុំណឹងឯង បាទរួចទៅបានខ្ញុំនឹកឃើញថាគេរៀបគ្រួសារឲ្យហើយខ្ញុំនេះគោរពទៅតាមប្រពៃណីយើងដើមដែរណាហើយខ្ញុំរាយការណ៍ប្រាប់ឪពុកម្តាយបង្កើតខ្ញុំថា ពុកម៉ែចូលស្តីដណ្តឹងឲ្យខ្ញុំទៅឥឡូវអង្គការគេរៀបចំសុភមង្គលឲ្យខ្ញុំហើយ បាទទៅក៏ចូលឪពុកម្តាយខាងគាត់បងប្អូនក៏រ៉ាប់រងថាឲ្យមក ទៅក៏ដល់ខែដល់ថ្ងៃ១៩៦៦បានគេរៀបការឲ្យបាទ រៀបការឲ្យរួចចេះទៅខ្ញុំចេះតែតស៊ូការងាររួមណា បាទប្រពន្ធការរួចក្នុងមួយខែឲ្យជួបគ្នាម្តង បាទបែកគ្នាដូចថាខ្ញុំនៅស្រុកស្វាយលើចេះ ប្រពន្ធខ្ញុំនៅស្រុកជីក្រែងអីនោះកំណត់មួយខែឲ្យជួបគ្នាម្តងហើយជួបគ្នាទាំងវេទនាទៀតវាមានឈ្លបគេតាមដានខ្លាចយើងមិនពេញចិត្តគ្នាអីទាស់ទែងគ្នាក្នុងគ្រួសារតែយើងទាស់ទែងគេចាប់យកទៅធ្វើឃាតហើយបាទ បានខ្ញុំចេះតែតស៊ូទៅខាំមាត់សង្កត់ចិត្តមិនប្រេះឆារអីចេះតែតស៊ូការងាររហូតដល់អឺចូលចល័តចូលចល័តទៀតចូលចល័តទៀតក៏ដល់នេះគេហៅខ្ញុំ ទៅគេសួរថាធ្វើទ័ព្ទក៏អត់ទៅខ្ញុំថាអេខ្ញុំអត់ធ្វើទេព្រោះខ្ញុំតស៊ូរួចពីដំបូងមកទៅហើយខ្ញុំដឹងថាវាផលពិបាកណាលោកក្មួយ ចឹងហើយខ្ញុំយល់ខ្លួនខ្ញុំថាតស៊ូធ្វើអីទៀតបើតស៊ូទៅគ្មានអីរីកចម្រើនក្នុងប្រទេសជាតិមានតែរីករិលនោះ ប្រជាពលរដ្ឋដាច់បាយដាច់ទឹកនោះតស៊ូធ្វើអី ចឹងហើយយើងរកតែចំណុចណាត្រូវតើរឿងខុសមិនយកដាច់ខាត និយាយរួមប្រវិត្តខ្ញុំតស៊ូពីជំនាន់សម្តេចគាត់បងខ្ញុំ២ឆ្នាំគាត់រៀមច្បងបាទ និយាយរួចបើថាប្រវិត្តជាមួយនិងគាត់ណឹងឯងតែដូចថាខុសក្រុម ខុសកងគ្នាណារួចទៅបានធ្លាក់ដល់តស៊ូទៅបានធ្លាក់ដល់៧៩នេះឯងបាទដែលសម្តេចគាត់រំដោះនោះ ដល់វៀតណាមចូលមកដល់កាលនោះរណាក់សេសង្គ្រោះជាតិយើងដែរ បាទចំរុះជាមួយវៀតណាមបាទ ទៅក៏ខ្ញុំនេះនឹកឃើញថានឹកស្រុក នឹកស្រុកពេកក៏រៀបធ្វើរទេះធ្វើអីមិនដែលចេះធ្វើរៀនធ្វើ ធ្វើរទេះទៅក៏ដឹកឥវ៉ាន់មានគោមួយនឹមដឹកឥវ៉ាន់ប្រពន្ធកូនមកហើយកូនអាយុបាន៣ខែ ថាតែថ្ងៃចេញមក ថ្ងៃចេញមក មកដល់វាកាក់និងស្វាយលើទៀតកាលនោះខ្ញុំបង្កើតនៅភូមិថ្មីភូមិរោ ដល់ក៏វាកាក់ខ្ញុំទៀតកាក់ខ្ញុំទៀតវាគំរាមប្រពន្ធខ្ញុំដូចប្រពន្ធខ្ញុំសម្ភាន៍មុនចេះឯងដល់ខ្ញុំនេះដឹកគោយកទៅឲ្យស៊ីស្មៅខ្ញុំលឺតែកោកកាកៗខ្ញុំចងគោរួចខ្ញុំមកអៀបប្រពន្ធ ខ្ញុំអង្គុយនិងក្បាលក្រពើរទេះណាហើយខ្ញុំកាន់នែជន្ទុលរទេះស្រេចខ្ញុំថាបើប្រវាយប្រតប់និងប្រពន្ធខ្ញុំដូចថាខ្ញុំធ្លាប់យល់និងសង្គ្រាមខ្លះដែរតែខ្ញុំឆក់បានតែម្នាក់បានកាំភ្លើងមួយដើមស្លាប់ៗចុះហើយ បាទតស៊ូដើម្បីគ្រួសារកុំឲ្យគេមើលងាយមើលថោក រួចទៅក៏វាបញ្ជារឲ្យខ្ញុំនេះទឹមគោបកទៅកន្ទួត ស្រែណូយ ដល់ខ្ញុំបរទៅចេះទៅក៏វាហៅហ្វូងមូលដ្ឋានកាលនោះក្មេងៗជំទង់ៗអាយុ១៧ ១៨ ៣០អីវាបាញ់តែមុខខ្ញុំចេះឯង វាបងក្បែរៗខ្ញុំផងនឹកឃើញថាហឺបើទឹកដោះម្តាយថ្លៃតស៊ូប៉ុណ្ណេះហើយសុុំឲ្យអាយុវែងនោះឯងកុំជួបនិងការគ្រោះថ្នាក់អី ទៅដល់ក៏ឪពុកមារម្តាយមីងខ្ញុំនេះឯមកមុនទៅក៏រាយការណ៍ប្រាប់ឪពុកម្តាយខ្ញុំជីដូនជីតាខ្ញុំណឹងឯង ថាហឺឌឿន សុងងាប់ហើយ ចុះឃើញបាញ់តែប្រាវពេញតែភូមិហៅបកទៅវិញទៅហើយនោះ ទៅក៏ខ្ញុំខំតស៊ូនឹកឃើញថាបាយមួយឆ្នាំងប៉ុននេះឯងគ្នា៦នាក់ នោះ៣យប់៣ថ្ងៃដើរកាត់ព្រៃដើរពីស្រុកស្វាយលើឡើងទៅតាសៀម រហាលយើងឯលើស្វាយលើណាក្មួយ រួចទៅបានវង់ចេះមកវិញបានធ្លាក់មក ខ្វារ កំបោរអរ ព្រៃខ្លា ព្រៃដំរីអី ឯកូននោះក៏វាមានជំងឺតែរហូតចុះកូនង៉ានោះហាលក្តៅហាលសន្សើមគ្នារាគរុះ បាយក្នុងឆ្នាំ៦នាក់៣យប់៣ថ្ងៃ ធ្លាក់ដល់តស៊ូហូបនោះក្របីដើរទៅដល់ក៏ដាច់ទឹកទៅ ទៅក៏ឃើញថ្លុកក្របីនៅសើមៗក្របីវាដើរវាអី ទៅយកកន្សែងទ្រាប់ចេះទៅប្តូរលេបប្តូរដាំបាយ តស៊ូបានខ្ញុំដើរដល់ខ្វាវ ដល់បឹងមាលាវិញមកបានខ្ញុំជួបកងទ័ព្ទរណាក់សេយើងទៅក៏គេជួយឧបត្តមសេដ្ឋកិច្ចដែរដូចបាយដូចអង្ករអី ទៅសម្ភារៈខ្ញុំក៏នៅកន្លែងវាទាំងអស់កន្លែងវាឃាត់ឃាំង ដល់រួចព្រឹកឡើងដេកបានមួយយប់ព្រឹកឡើងក៏កងទ័ព្ទណឹងថាពូទៅយកគោទៅជាមួយកងទ័ព្ទប៉ុន្តែកងទ័ព្ទទី១កុំទាន់ឡើងចាំឡើងទៅជាមួយកងទ័ព្ទទី២ បាទដល់ខ្ញុំចេះតែអង្គុយនឹកឃើញស្តាយរបស់ផងសម្ភារៈប្រើប្រាស់ ដល់កងទ័ព្ទទី២ឡើងទៅក៏ខ្ញុំឡើង ឡើងទៅដល់ចុះជើងភ្នំនៅចេះឯងដូចភ្នំក្រោមយើងចេះឯងជិតចេះឯងទៅក៏ផ្អើលពីជើងភ្នំមក ទៅក៏លើករទេះលើកនឹមណាដាក់លើករគោអត់បានដាក់ខ្សែរត្រៀមទេចុះភ័យចាប់តែខ្សែបានលេងមកម៉ងបាទបររត់មកក្រោមរួចទៅបានខ្ញុំចុះមកដល់ឪពុកម្តាយខ្ញុំនៅឃ្លាំងដែលអង្គការគេចាត់តាំងមកធ្វើឡូព្រោះអីកាលនោះឡូចាប់ត្រីអីនោះបែកពីឪពុុកម្តាយទៀតខ្ញុំ បាទដល់៧៩បានជួបនិងឪពុកម្តាយចុះមកនៅនិងឃ្លាំងបាន ៣ ៤ខែ ៤ខែបាននាំឪពុកម្តាយនេះមកខាងសង្កាត់ចុងឃ្នៀសនេះឯង។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំឈ្មោះសុខ ជ្រុប។

ក៖ ចុះឪពុកវិញ?

ខ៖ ពត ដោម។

ក៖ ចុះពួកគាត់ទាំងពីរនាក់ណឹងមានស្រុកកំណើតនៅឯកំពង់ភ្លុក?

ខ៖ បាទនៅកំពង់ភ្លុកដែរ។

ក៖ ចុះពួកគាត់ទាងពីរនាក់ណឹងជាមនុស្សបែបណាដែរអ៊ុំ? គាត់កាចឬក៏ស្លូត?

ខ៖ អត់ទេ គាត់អ្នកស្លូតណាស់គាត់រាប់ញាតិច្រើនណាស់ បាទអត់មានកោងកាច។

ក៖ ចុះពួកគាត់ទាំងពីរនាក់ណឹងប្រកបមុខរបរធ្វើអ្វីដែរដើម្បីចិញ្ចឹមគ្រួសារអ៊ុំ?

ខ៖ កាលពីដើមមិញគាត់អឺមានតែរបររាយមោង និងដាក់លបពីដើមមិញណាដាក់លបរ៉ាវ។

ក៖ ចុះអ៊ុំចងចាំអ្វីខ្លះដែរទាក់ទងទៅនិងឪពុកម្តាយរបស់អ៊ុំ? អ៊ុំចងចាំថាពួកគាត់ចូលចិត្តធ្វើអី ឬក៏ចូលចិត្តហូបអីដែរចំណង់ចំណូលគាត់ណា?

ខ៖ ឪពុកម្តាយ?

ក៖ បាទអ៊ុំដឹងចំណង់ចំណូលចិត្តឪពុកម្តាយទេ?

ខ៖ ប៉ុន្តែនិយាយរួមទៅគឺថាអត់គាត់អត់មានថារិះ គាត់គឺថាចំណូលតែទាំងអស់។

ក៖ ចុះឪពុកម្តាយរបស់អ៊ុំមានធ្លាប់ប្រាប់ប្រវិត្តរបស់គាត់មកកាន់អ៊ុំទេ? ថាការលំបាករបស់គាត់កាលនៅក្មេងអីម៉េច ឆ្លងកាត់ចឹងណា?

ខ៖ បាទគាត់មានប្រាប់ដែរ គាត់ប្រាប់ពីប្រវិត្តដែលដូចថាខ្ញុំនៅប្អូនជំទង់ណា បាទដូចថាខ្ញុំចង់ដឹងខ្ញុំពិសោធន៍ចិត្តគាត់ដែរ ពិសោធន៍ថាកាលពីដើមមិញគេមានឡូនេសាទណាឃើញគេកម្លោះ ក្រមុំអីមួយស្របាលខ្ញុំអីគេទៅធ្វើកម្មករអីនឹកឃើញថាចង់ទៅសប្បាយនិងគេចង់ទៅ ទៅក៏ឪពុកខ្ញុំគាត់ឆ្លងប្រវិត្តគាត់ភ្លាម គាត់ថាកូនអើយទោះបីក្រ វារណូតរនៀបយ៉ាងណាក៏ដោយឪអត់ឲ្យកូនឯងទៅទេ ឪតស៊ូរួចហើយ គេចង់ជេរចង់ស្តីយើងយ៉ាងម៉េចក៏បានដែរព្រោះយើងជាកម្មករបស់គេគឺឪដាច់ខាតមិនឲ្យទៅម៉ងទៅក៏ខ្ញុំក៏អត់រហូតដល់សព្វថ្ងៃខ្ញុំយកប្រវិត្តគាត់ណែនាំដល់ខ្ញុំ ខ្ញុំណែនាំដល់កូនខ្ញុំទៀត បាទប៉ុន្តែដល់សព្វថ្ងៃនេះសង្គមវាជឿនលឿនហើយ បើភាពក្រីក្រធ្វើម៉េចវាត្រូវតែកម្មករគេខ្លះដល់យើងប្រកាន់ដូចពីដើមវាពិបាកដែរអានេះយើងដើរទៅតាមសង្គមមិនប្រាស់ចាកសង្គម។

ក៖ ចុះអ៊ុំមាននៅចងចាំជីដូនជីតាបានទេអ៊ុំ?

ខ៖ ខ្ញុំអត់ទាន់ទេខាងម្តាយ អរទាន់តែជីដូនទេ។

ក៖ គាត់ឈ្មោះអ្វីដែរអ៊ុំ?

ខ៖ គាត់ឈ្មោះសុខ ភូម។

ក៖ ចុះតាអត់ស្គាល់ឈ្មោះទេ?

ខ៖ តាគាត់ស្គាល់តែប៉ុនគាត់ស្លាប់បាត់ហើយ ឈ្មោះអឺ មើលភ្លេចជីតាគាត់ អរសុខ ឈឹម បើខាងឪពុក ពត ឃ្លោក បើខាងយាយអឺសយ ស៊ន នោះខាងឪពុក។

ក៖ បាទពួកគាត់ទាំង៤នាក់ណឹងសុទ្ធតែអ្នកកំពង់ភ្លុកទាំងអស់?

ខ៖ បាទអ្នកកំពង់ភ្លុកទាំងអស់។

ក៖ ចឹងពេលដែលអ៊ុំបានកើតមកណឹងអ៊ុំទាន់តែយាយម្នាក់ទេឬក៏ទាន់យាយផ្សេងទៀតដែរ?

ខ៖ ទាន់តែយាយតាខាងឪពុកហើយនិងខាងម្តាយទាន់តែយាយ។

ក៖ ចុះអ៊ុំមានចងចាំឬក៏មានអនុស្សាវរីយ៍អ្វីខ្លះដែរជាមួយយាយតាអ៊ុំអាចជួយប្រាប់បានទេ?

ខ៖ បាទគាត់មានការណែនាំឲ្យយើងល្អនោះឯងមិិន អត់មានណែនាំឲ្យអាក្រក់ទេហើយគាត់ផ្តល់ពីគំនិតយើងត្រូវរកស៊ីចេះៗបាទ វាមានតែប៉ុណ្ណោះឯងហើយខ្ញុំក៏ចងចាំតាមជីដូនជីតាមករហូត។

ក៖ ចុះអ៊ុំមានបងប្អូនឬក៏មិត្តភិក្ត ឬក៏មិត្តភិក្តណាដែលរស់នៅក្រៅប្រទេសទេអ៊ុំ?

ខ៖ អត់មានទេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេអ៊ុំ។

ខ៖ មានតែពីប្រិវត្តនៅកម្លោះរៀងខ្លួនដល់សព្វថ្ងៃវាមានដែរដូចថារាប់អានគ្នាធម្មតា។

ក៖ ចុះមិត្តភិក្តពីកម្លោះមានទេអ៊ុំ?

ខ៖ មាន។

ក៖ បាទអាចប្រាប់ឈ្មោះបានទេអ៊ុំ?

ខ៖ បាទ ឈ្មោះខោង ថុង ម៉ឺន រៀង ពីនាក់ណឹងឯងពួកម៉ាក់ស្លាប់រស់ពីកម្លោះរៀងខ្លួន។

ក៖ ចុះកាលណឹងអ៊ុំអនុស្សាវរីយ៍អ្វីខ្លះដែរជាមួយមិត្តភិក្តស្និតស្នាល អ៊ុំធ្លាប់ធ្វើអ្វីជាមួយគ្នាខ្លះដែរចឹងណា?

ខ៖ បាទមានដែរ ការទៅរកនេសាទ ឬក៏ដើរលេងនិយាយរួមថាស្រីញីខ្លះអីខ្លះប្រវិត្តសាស្ត្រពួកម៉ាក់ជាមួយគ្នាណឹងឯងបាទ។

ក៖ ទៅលេងតាមវត្តអីទៅទាំងអស់គ្នា?

ខ៖ បាទ បាទបុណ្យទានអីទៅជុំគ្នាទាំងអស់។

ក៖ បាទអ៊ុំ ចុះភរិយារបស់អ៊ុំមានឈ្មោះអ្វីដែរអ៊ុំ?

ខ៖ ប្រពន្ធខ្ញុំនេះ?

ក៖ បាទ។

ខ៖ ឥន្ទ សុង។

ក៖ ចឹងមានន័យថាអ៊ុំរៀបចំប៉ុល ពតរៀបចំឲ្យជាមួយគ្នាជាគ្រួសារមែនទេអ៊ុំ។

ខ៖ បាទ បាទ។

ក៖ ចុះពីមុនមកអ៊ុំធ្លាប់បាននិយាយថាអ៊ុំនៅពេលដែលប៉ុល ពតសួរថាតើអ៊ុំមានអ្នកណាស្រលាញ់អ៊ុំឆ្លើយឈ្មោះគាត់ មានន័យថាអ៊ុំស្គាល់ពីមុនណឹងឬក៏ម៉េចដែរអ៊ុំ?

ខ៖ បាទស្គាល់គ្នាតាំងពីនៅរៀន។

ក៖ បាទចឹងអ៊ុំមានធ្លាប់លួចស្រលាញ់គាត់ពេលនៅរៀនណឹងទេឬក៏ម៉េចដែរ?

ខ៖ បាទ មានដែរ។

ក៖ នៅពេលណឹងឆ្លើយឈ្មោះគាត់បណ្តោយ?

ខ៖ បាទ។

ក៖ ចុះមូលហេតុអីបានជាអ៊ុំដាក់ចិត្តស្រលាញ់ទៅលើភរិយាអ៊ុំដែរកាលនៅរៀននៅអី?ខ៖ អានេះនិយាយរួមគឺថាចាស់ទុំ ខ្ញុំដើរទៅតាមឪពុកម្តាយជាចាស់ទុំណាដូចថាខ្ញុំជួយការងារឪពុកម្តាយដូចថាមកពីនេសាទនោះអីចេះទៅ ឪពុកម្តាយខាងស្រីបងប្អូនខាងស្រីឃើញទៅក៏គេពេញចិត្តខ្ញុំដែរ ចឹងហើយឪពុកម្តាយទាំងសងខាងនេះដូចថា និយាយនិងមាត់ដូចតំរុយបានដូចតំរុយ។

ក៖ ស៊ីចង្វាក់គ្នា?

ខ៖ បាទទៅក៏ខ្ញុំនោះក៏មានមនោសញ្ចេតនាតាមឪពុកម្តាយតាមចាស់ទុំទេ តែមិនហ៊ានរញ៉េរញ៉ៃទេបាទ។

ក៖ បាទអ៊ុំ ចុះកាលសម័យប៉ុល ពតណឹងប៉ុល ពតរៀបឲ្យណឹងអ៊ុំមានបានជូនការដូរ ឬក៏វត្ថុអនុស្សាវរីយ៍អីទៅកាន់ភរិយាទេអ៊ុំកាលណឹង? អត់មានជំនូនអីទេ?

ខ៖ បាទកាលនោះអត់មានទេ។

ក៖ បាទចុះតាំងពីក្មេងរហូតមកដល់ឥលូវណាអ៊ុំធ្លាប់ប្រកបការងារអ្វីខ្លះដែរដើម្បីចិញ្ច្ឹមជីវិត និងគ្រួសារដែរអ៊ុំ?

ខ៖ បាទ ខ្ញុំកាលពីរកមកគឺថាមានដាក់លបរ៉ាវ ឆ្នាំមុនបាទ ហើយដល់មកសព្វថ្ងៃខ្ញុំចាស់ខ្លួនទៅខ្ញុំកាត់បន្ថយលបរ៉ាវទៅខ្ញុំរកលក្ខណៈគ្រួសារដូចថារបរនេសាទមោងរាយធម្មតា សម្រាប់ចិញ្ចឹមកូន ចិញ្ចឹមចៅ។

ក៖ ចឹងអ៊ុំពីមុនមកមានធ្លាប់ប្រកបអាវជីកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ៊ុំ?

ខ៖ អត់ទេខ្ញុំអត់មានទេ។

ក៖ អ៊ុំទើបតែរៀបចំចិញ្ចឹមមាន់ឥឡូវនេះទេ?

ខ៖ បាទ។

ក៖ ចឹងអ៊ុំអាចប្រាប់បានទេថាតាំងពីក្មេងមកដល់ឥឡូវជីវិតអ៊ុំមានការផ្លាស់ប្តូរអ្វីខ្លះដែរអ៊ុំឥឡូវ?

ខ៖ បើនិយាយរួមតាំងពីក្មេងមកគឺថាជីវិតគិតខុសតែរហូតបណ្តោយគម្រោងដូចថាចង់ខ្ពស់និងគេដែរតែទៅមិនរួច បាទនិយាយរួមនឹកឃើញថានិយាយចំចុះគឺថាប្រពន្ធកូនខិតដូចពាក្យចាស់គេថាខ្លាចឪពុកមេឈានរលកធំទៅខ្យល់វាធំវាអីជំពាក់ឆ្វាក់គេច្រើន បាទកូនចៅមិនចង់ឲ្យជំពាក់ឆ្វាក់គេចាស់ហើយ ចឹងហើយនៅតែជំពាក់គេទៀតជំពាក់អង្គការគេរហូតដល់សព្វថ្ងៃណឹងឯង។

ក៖ ចុះអ៊ុំអាចប្រាប់បានទេថាពេលវេលាណាមួយក្នុងជីវិតរបស់អ៊ុំដែលជាពេលអ៊ុំរីករាយ អ៊ុំសប្បាយចិត្តជាងគេដែរចឹងណាអ៊ុំ?

ខ៖ បាទខ្ញុំគិតតែប្រចាំថ្ងៃដែរនិយាយរួមទៅ បាទគិតតែប្រចាំថ្ងៃគិតថាមិនចង់ឲ្យប្រពន្ធកូនអង្គុយពិបាកចិត្តចង់ឲ្យតែសប្បាយ។

ក៖ ចុះកាលនៅក្មេងៗអ៊ុំទៅរៀនណឹងធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ បាទមានដែរ ដូចថាឪពុកខ្ញុំចាប់ត្រឹម៥ចេះចិត្តខ្ញុំចង់លោតដល់១០ឲ្យលើសពីឪពុកទៅទៀតរហូតមកដល់សព្វថ្ងៃបាទ ។

ក៖ ចុះកាលអ៊ុំនៅរៀនណឹងអ៊ុំមានធ្លាប់ចង់ធ្វើជាគ្រូ ចង់ធ្វើពេទ្យ ចង់ធ្វើជាប៉ូលីសអីទេអ៊ុំកាលនៅរៀនណា?

ខ៖ កាលនៅរៀននិយាយរួមទៅអត់ទាន់ចង់ដែរព្រោះសិក្សមិនទាន់ដល់កម្រិតទៅក៏ដូចថាអារម្មណ៍មិនទាន់នឹកឃើញថាយ៉ាងម៉េច អារម្មណ៍មួយនឹកឃើញឪពុកម្តាយក្រ ចឹងហើយខំជួយឪពុកម្តាយផងឆ្លៀតរៀនផង។

ក៖ បាទចឹងមកទាក់ទងជាមួយចំណង់ចំណូលចិត្តអ៊ុំម្តង អ៊ុំចូលចិត្តពិសារម្ហូបអ្វីជាងគេដែរតាំងពីក្មេងអ៊ុំ?

ខ៖ និយាយរួមទៅខ្ញុំអត់ចេះរិះដែរម្ហូបអីក៏ហូបបានដែរ។

ក៖ បាទ ចុះបើអ៊ុំឲ្យលេខមួយ មួយណាឆ្ងាញ់ជាងគេ ឬក៏មួយណាអ៊ុំចូលចិត្តហូបជាងគេអត់ ហូបអត់ចេះធុញណា ម្ហូបណាដែរអ៊ុំ សម្លរអីដែរ?

ខ៖ និយាយរួមទៅលោកក្មួយសួរខ្ញុំយល់ហើយ ចិត្តខ្ញុំសព្វថ្ងៃគឺថាម្ហូបស្ងោរខ្លាំងជាងគេ។

ក៖ បាទចូលចិត្តស្ងោរ?

ខ៖ បាទ។

ក៖ បាទចុះកាលពីក្មេងៗអ៊ុំចូលចិត្តស្តាប់ចម្រៀងទេអ៊ុំ?

ខ៖ បាទស្តាប់ដែរ រហូតដល់សព្វថ្ងៃស្តាប់ដែរប៉ុន្តែដូចថាអារម្មណ៍មិនបានយកចិត្តទុកដាក់ដូចថាគេក្មេងៗគេស្តាប់បានគេយកទៅច្រៀងនិងខារ៉ាអូខេតាមបាសតាមអី គ្រាន់តែអារម្មណ៍ស្តាប់ថាពិចារណាថាចម្រៀងណាន័យចម្រៀងណាអត់ន័យ។

ក៖ បាទអ៊ុំ ចុះអ៊ុំចូលចិត្តតារាចម្រៀងមួយណាដែរអ៊ុំ?

ខ៖ និយាយរួមទៅសម័យដើមខ្ញុំចូលចិត្តទាំងអស់ ហើយដល់សម័យថ្មីនេះមានអីណយ វ៉ាន់ណេត ហើយកែវ សារ៉ាត់ ឈឿន ឧត្តម ហើយនែអីមួយទៀតតែងច្រៀងបទសាមុត ខ្ញុំភ្លេចទៅបាត់។

ក៖ បាទអ៊ុំអត់អីទេអ៊ុំ ចុះអ៊ុំមានចេះលេងឧបករណ៍អ្វីទេអ៊ុំ?

ខ៖ អត់ទេកាលពីដើមចេះបានត្រឹមមួយវាយស្គរ។

ក៖ ខ្ញុំឃើញស្គរនោះ

ខ៖ បាទ។

ក៖ ចុះកាលពីនៅក្មេង កាលពីនៅកម្លោះៗអីទៅលេងវត្តអ៊ុំធ្លាប់បានលេងល្បែងប្រជាប្រិយអ្វីខ្លះដែរ ឬក៏មានរាំរែកដែរ?

ខ៖ មានរាំលេងសប្បាយខ្លះដែរ។

ក៖ បាទលេងល្បែងប្រជាប្រិយអ្វីខ្លះដែរអ៊ុំកាលណឹង?

ខ៖ កាលពីដើមមិញនោះមានតែធូនមានតែអីគេនោះឯង អកកេសអីគេពីដើមមិញ បោះអង្គុញ ចោលឈូងណឹងឯង។

ក៖ ចុះមកដល់សព្វថ្ងៃណឹងអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ កូនមាន៦នាក់ ចៅជិត២០ហើយ ១៩ហើយ ហើយចៅតួតមាន២ហើយ។

ក៖ គ្រួសារធំមែនទែន ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានមកកាន់កូនចៅជំនាន់ក្រោយរបស់អ៊ុំទេថាតើ ពួកគេគួរតែរស់នៅបែបណាឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ បាទខ្ញុំក៏ចង់ផ្តែផ្តាំដែរដូចថាកូនខ្ញុំក្តី ចៅក្តី ឬក៏ក្មេងទូទាំងប្រទេស សូមឲ្យដើរទៅតាមសង្គមកុំយកអំពើអាក្រក់ យកមកដាក់ក្នុងខ្លួន បាទយើងខំកសាងទៅតាមសង្គមដែលដឹកនាំយើងឲ្យបានល្អជៀសវាងពីការថ្នាំញៀនអីរបស់អាក្រក់ៗនិយាយរួមគឺថា ដូចជិះម៉ូតូកុំឲ្យគ្រោះថ្នាក់ចរាចរណ៍យើងត្រូវមានគោរពច្បាប់ កុំឲ្យមានការគ្រោះថ្នាក់។

ក៖ ចុះអ៊ុំមានអ្វីចង់ផ្តាំផ្ញើឬក៏ទូន្មានគាត់ទៀតទេអ៊ុំ?

ខ៖ អត់ហើយ។

ក៖ បាទជាចុងបញ្ចប់នេះសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ សាធុ សាធុ លោកក្មួយក៏ឲ្យបានសមត្ថភាពចេះតែកើនឡើង។

ក៖ បាទអ៊ុំ។

ខ៖ អាយុវែងកុំឲ្យមានជំងឺរោគគាបៀតបៀន។

ក៖ បាទអ៊ុំបាទ។